stanford-oval/wikipedia huggingface dataset:
Sebastian Aho (ruotsalainen jääkiekkoilija)
Ura > Seuraura

Ahon kasvattajaseura on Sävar HT. Hän siirtyi juniorina sittemmin IF Björklöveniin, josta Aho jatkoi 15-vuotiaana Skellefteå AIK:hon kaudeksi 2011–2012. Hänellä oli tuolloin J18 Allsvenskanissa joukkueen paras teholukema (+18). Aho voitti kauden päätteeksi sarjasta hopeaa. Hänet valittiin samalla kaudella myös TV-Puckenin arvokkaimmaksi pelaajaksi.
Kauden 2012–2013 Aho pelasi suurimmaksi osaksi Skellefteån J20-joukkueessa, mutta hän vahvisti kevätkaudella myös seuran J18-joukkuetta, jotka voittivat J18 Allsvenskanin pronssia. Aho valittiin myös sarjan parhaaksi puolustajaksi. Hän pelasi samalla kaudella myös ensimmäisen Elitserien-ottelunsa.
Toukokuussa 2013 Aho teki nelivuotisen SHL-sopimuksen Skellefteån kanssa. Hän pelasi kaudesta 2013–2014 noin puolet SHL:ssä ja puolet J20-junioreissa. Aho pelasi SHL:ssä 21 runkosarja- ja 13 playoff-ottelua tehopistein 1+4=5. Hän voitti kauden päätteeksi Ruotsin-mestaruuden. Ensimmäisellä kokonaisella SHL-kaudellaan 2014–2015 Aho teki 41 runkosarjaottelussa tehot 1+8=9 sekä 13 playoff-ottelussa tehot 1+3=4. Hän voitti kauden päätteeksi hopeaa. Mestarien liigassa Aho teki kymmenessä ottelussa tehot 1+4=5. Hän jakoi Skellefteån sisäisen tehotilaston voiton Pär Lindholmin kanssa lukemalla +10. Kaudella 2015–2016 Aho teki SHL:n runkosarjassa 16 tehopistettä. Hän voitti kauden päätteeksi hopeaa.
Vitjaz Podolsk varasi Ahon koko KHL:n varaustilaisuuden viidentenä pelaajana kesällä 2016. Saman vuoden lokakuussa hänen sopimustaan Skellefteån kanssa jatkettiin kolmella vuodella kevääseen 2020 saakka. Aho oli kaudella 2016–2017 joukkueen tehokkain puolustaja, toiseksi paras syöttäjä ja kolmanneksi paras pistemies tehoilla 10+20=30, joilla hän sijoittui koko SHL:n puolustajien maalipörssissä toiseksi edellään vain Färjestad BK:n Magnus Nygren ja jakoi puolustajien pistepörssin kolmannen sijan Rögle BK:n Cade Fairchildin kanssa.
Aho jäi useana vuotena ilman NHL-varausta, vaikka muuan muassa vuoden 2015 varaustilaisuuteen NHL:n kykyjenetsijäpalvelu oli listannut hänet Euroopassa pelanneista kenttäpelaajista sijalle 13. Lopulta New York Islanders varasi Ahon yli-ikäisenä (21 vuotta) viidennellä kierroksella 139. pelaajana kesällä 2017. Jo saman kesän heinäkuussa hän teki joukkueen kanssa kolmivuotisen tulokassopimuksen. Islanders lähetti Ahon syksyn harjoitusleirin päätteeksi AHL-joukkue Bridgeport Sound Tigersin vahvuuteen. Hän teki NHL-debyyttinsä 31. joulukuuta 2017 vieraissa Colorado Avalanchea vastaan. Aho sai ottelussa jääaikaa 15.57 minuuttia. Hän keräsi ottelusta teholukeman –2. NHL-uransa avausmaalin Aho teki kolmannessa ottelussaan 7. tammikuuta 2018 ylivoimalla New Jersey Devilsiä vastaan. Hän keräsi ottelussa myös syöttöpisteen Cal Clutterbuckin tekemään maaliin. Aho valittiin ottelun ykköstähdeksi.
Heinäkuussa 2024 Aho teki vapaana agenttina Pittsburgh Penguinsin kanssa kaksivuotisen sopimuksen.
Ura > Maajoukkueura

Aho pelasi alle 20-vuotiaiden MM-kilpailuissa vuonna 2015. Vuoden 2016 turnaus jäi häneltä väliin Ahon saatua harjoisottelussa kiekon kaulaansa. Hän edusti Ruotsia myös alle 18-vuotiaiden MM-kilpailuissa vuosina 2013 ja 2014, joista jälkimmäisen turnauksen päätteeksi valmennus valitsi Ahon joukkueensa turnauksen yhdeksi kolmesta parhaasta pelaajasta. Hänet valittiin myös Saksaa vastaan pelatun alkulohkon ottelun päätteeksi joukkueensa ottelun parhaaksi pelaajaksi. Aho pelasi myös alle 18-vuotiaiden Ivan Hlinkan muistoturnauksessa vuonna 2013, jolloin hän toimi joukkueensa varakapteenina, kuten myös samana vuonna pelatussa World U-17 Hockey Challengessa, joka päättyi pronssiin. Aho on toiminut myös Ruotsin alle 16- ja 17-vuotiaiden maajoukkueiden kapteenina.
Ruotsin A-maajoukkueessa Aho on pelannut 12 ottelua tehden yhden maalin. Hän teki A-maajoukkuedebyyttinsä Channel One Cupissa 15. joulukuuta 2016 Moskovan VTB-jääpalatsissa turnauksen isäntäjoukkue Venäjää vastaan. Ensimmäisen A-maajoukkuemaalinsa Aho teki Euro Hockey Challengessa 21. huhtikuuta 2017 Hrodnassa Valko-Venäjää vastaan.
10. marraskuuta 2013 Aho pelasi ensimmäistä kertaa alle 18-vuotiaiden neljän maan turnauksessa Suomen joukkueessa pelannutta täyskaimaansa, vuonna 1997 syntynyttä hyökkääjä Sebastian Ahoa vastaan. He ovat sittemmin kohdanneet toisensa myös ikäkausimaajoukkueiden arvokisoissa asti.
Muuta

Ahon isoveli Samuel on pelannut jääkiekkoa Ruotsin alemmissa sarjoissa, pikkusisko Selma naisten SDHL-liigaa HV71:ssä ja pikkusisko Selina SDHL-liigaa IF Björklövenissä. Heidän isänsä on lähtöisin Suomesta. Ahojen suomalaisista serkuista Tuomas Tuokkola on valmentanut SM-liigassa, Pekka Tuokkola pelannut maalivahtina neljän maan pääsarjatasolla ja Eveliina Tuokkola hyökkääjänä naisten SM-sarjassa.
Aho tuomittiin rattijuopumuksesta elokuussa 2022. Hänellä oli promilleja 0,32, kun rangaistuksen raja Ruotsissa on 0,2. Tuomio oli 40 päiväsakkoa, joka teki hänen tuloillaan 3 800 euroa ja ajokortin menetys määräajaksi.
Samsung Galaxy Tab

| Samsung Galaxy Tab |
| --- | --- |
 Wikipedian artikkeli avattuna Galaxy Tabin selaimessa
Valmistaja:  Samsung Group
Tyyppi:  Taulutietokone
Julkaistu:  2. syyskuuta 2010
Mitat:  190 × 120 × 12
Paino:  380
Näyttö:  7 tuumaa, Super-TFT Resoluutio 1 024 × 600
Sisäänrakennettu kamera:  Etukamera 1,3 megapikseliä Takakamera 3,2 megapikseliä
Mukana toimitettu käyttöjärjestelmä:  Android 2.2 (Froyo)
Suoritin:  1 GHz Cortex A8
Massamuisti:  16 GB
Näytönohjain:  PowerVR SGX540
Keskusmuisti:  512
Liitännät:  MicroSD-paikka, enintään 32 GB
Muuta:  GPS julkaisu Euroopassa: syyskuun keskivaihe muut maat (Korea, Yhdysvallat, Aasia) tulevat kuukaudet
Samsung Galaxy Tab on Android-pohjainen Samsungin valmistama taulutietokone. Laite esiteltiin vuoden 2010 IFA-messuilla Berliinissä. Laitteessa on seitsemän tuuman monikosketusta tukeva Super-TFT-kosketusnäyttö, 3G/HSPA- ja langaton verkkoyhteys, 1 GHz ARM Cortex-A8 -prosessori, sekä Swype -syöttöjärjestelmä. Laitteessa on 3,2 megapikselin kamera takana. Laite toimii myös puhelimena handsfree-laitteen kautta. Galaxy Tabin mukana tulee Android 2.2 -käyttöjärjestelmä (Froyo). Tiedonsiirtonopeus on mobiiliverkossa enimmillään 7,2 Mbps/5,76 Mbps (lataus/lähetys) ja WLAN-verkoissa tuettuina on 802.11b/g/n (teoreettisesti jopa 200–300 Mbps).
Galaxy Tabia myytiin yli miljoona kappaletta kahtena ensimmäisenä kuukautena.
Samaan laitesukupolveen kuuluvia Samsung Galaxy Tab -sisarmalleja Galaxy tabin kanssa ovat Tab 7.0 Plus Tab 7.7, Tab 8.9 ja Tab 10.1. Laiteen seuraajana pidetään Tab 2 7.0 ja Tab 2 10.1 -laitteita.
Oikeusjuttu

Düsseldorfilainen oikeusistuin kielsi 10. elokuuta 2011 Galaxy Tab 10.1:n myynnin sekä markkinoinnin EU-alueella lukuun ottamatta Alankomaita Applen nostaman oikeusjutun tuloksena. Oikeusistuin kuitenkin perui langettamansa koko EU-alueen kattavan myyntikiellon 16. elokuuta 2011 toimivaltuuksien puutteessa ja asetti kiellon koskemaan ainoastaan Saksaa.
Pian saksalaisen tuomioistuimen päätöksen jälkeen huomio kiinnittyi vastaavanlaiseen käsittelyyn alankomaalaisessa oikeudessa. Apple haki Samsungin Galaxy-sarjan puhelimille ja tableteille myyntikieltoa Eurooppaan. Oikeus katsoi Samsungin syyllistyneen yhden patentin rikkomiseen, ja vain puhelimien kohdalla. Päätös ei kuitenkaan koskenut Eurooppaa kuin muodollisesti, sillä Apple ei ollut saanut patenttia monissa Euroopan maissa koska se ei ollut joko käännättänyt dokumentteja paikalliselle kielelle tai ei ollut maksanut tarvittavia maksuja.
Applen ja Samsungin välinen oikeustaistelu jatkuu muiden muassa Yhdysvalloissa ja Japanissa.
Saksassa ja Hollannissa nostettujen haasteiden kohdalla huomattiin, että Apple oli syyllistynyt todistemanipulaatioihin.
Galaxy Tab 2

Alkuperäisen Galaxy Tabin seuraaja esiteltiin helmikuussa 2012. Galaxy Tab 2 on olennaisesti samankaltainen kuin edeltäjänsä, suurimpana eroina tuplaydinsuoritin ja kapasitiivisten näppäinten puute. Tabletista löytyy esiasennettuna Android 4.0.
Galaxy Tab -mallisto sai jatkoa jo aikaisemminkin suuremmissa kokoluokissa. Ensinnä esiteltiin 10,1 tuumaan versio, jossa näytön tarkkuus nousi 1 280 × 800 pikseliin. Käyttöjärjestelmänä on Androidin 3.0 -versio (Honeycomb). Applen iPad 2:n julkaisun jälkeen tuotteen tuontia markkinoille lykättiin ja maaliskuussa CTIA Wireless Conventionissa esiteltiin ohuempi 10,1 tuuman malli ja pienempi 8,9" näytöllä varustettu malli. Galaxy Tab 10.1 tuli Suomessa myyntiin elokuussa 2011. 8,9 tuuman malli rantautui Suomeen syyskuussa 2011.
Aiheesta muualla

Wikimedia Commonsissa on kuvia tai muita tiedostoja aiheesta .
Verkkosivut (Arkistoitu – Internet Archive)
Samsung Galaxy Tab 10.1 Ominaisuudet (Arkistoitu – Internet Archive)
Seitsenkulmiopyramidiluku

Seitsenkulmiopyramidiluku eli seitsenkulmainen pyramidiluku on muutaman ensimmäisen seitsenkulmioluvun summa. Se saadaan joko niiden suoralla yhteenlaskulla tai käyttämällä kaavaa:
Ensimmäiset kymmenen seitsenkulmiopyramidilukua ovat 1, 8, 26, 60, 115, 196, 308, 456, 645 ja 880.
San Marino kesäolympialaisissa 2012

San Marino osallistui Lontoon olympialaisiin vuonna 2012 neljän urheilijan joukkueella. Mitaleita maa ei saavuttanut, vaikka trap-ampuja Alessandra Perilli olikin lähellä jääden kuitenkin neljänneksi. Hän toimi myös lipunkantajana avajaisissa sekä päättäjäisissä.
Seikkailujen maailma

Seikkailujen Maailma 4/1954
Merirosvon paha aavistus... Kansitaiteesta vastaa Walter Baumhofer.
Seikkailujen maailma: valiokertomuksia jännityslukemiston alalta -niminen kioskikirjallisuuteen kuuluva lehti ilmestyi lahtelaisen Kanervan kirjapainon julkaisemana vuosina 1937–1963. Vuosina 1947–1948 lehti ilmestyi erillisinä novellikokoelmatyyppisinä julkaisuina (esimerkiksi Seikkailujen sankareita). Seikkailujen maailma julkaisi paljon käännöksinä amerikkalaisia pulp-tyylisiä seikkailutarinoita ja muun muassa ensimmäisen Raymond Chandler -käännöksen.
Aiheesta muualla

Digitoituja lehtiä Kansalliskirjaston sivuilla (vuosikerrat 1937-39, tilanne 4/2022)
Seikkailujen maailma Perunamaa.net-sivustolla
Seppo Zetterberg

| Seppo Zetterberg |
| --- | --- |

Henkilötiedot
Syntynyt: 5. joulukuuta 1945 (ikä 78)
Koulutus ja ura
Instituutti:  Jyväskylän yliopisto
Tutkimusalue:  historioitsija
Palkinnot:  P. E. Svinhufvudin muistosäätiön kirjallisuuspalkinto 1986 Valtion tiedonjulkistamispalkinto 1987 Warelius-palkinto 1995 Valkoisen Tähden ritarikunta II. luokka 2001
Seppo Juhani Zetterberg (s. 5. joulukuuta 1945 Helsinki) on suomalainen historiantutkija, joka on tehnyt runsaasti Baltian ja Suomen autonomian ajan loppuun liittyvää tutkimusta.
Koulutukseltaan Zetterberg on filosofian tohtori. Hän on toiminut Suomen Akatemian vanhempana tutkijana vuosina 1988–1994 ja Suomen Viron-instituutin johtajana vuosina 1994–1996. Lisäksi hän oli Kanavan päätoimittaja vuosina 1997–2008.
Zetterbergille omistettu juhlakirja Historia ja herrasmies julkaistiin vuonna 2005 hänen täyttäessään 60 vuotta.
Zetterberg jäi eläkkeelle Jyväskylän yliopiston yleisen historian professorin virasta vuoden 2010 lopussa. Zetterberg on ollut vuodesta 2006 Suomalaisen Tiedeakatemian jäsen.
Palkinnot ja tunnustukset

P. E. Svinhufvudin muistosäätiön kirjallisuuspalkinto, 1986 teoksesta Viisi laukausta senaatissa. Eugen Schaumanin elämä ja teko
Valtion tiedonjulkistamispalkinto, 1987
Alfred Kordelinin säätiön tunnustuspalkinto, 1991
Suomen tietokirjailijat ry:n Warelius-palkinto, 1995
Valkoisen Tähden ritarikunta II. luokka, 2001
Doctor honoris causa, Tarton yliopisto, 2011
Tieto-Finlandia-ehdokas 1998 (Jüri Vilmsin kuolema) ja 2002 (Eero Erkko)
Teokset

Suomi ja Viro 1917–1919. Poliittiset suhteet syksystä 1917 reunavaltiopolitiikan alkuun.  (Väitöskirja)  Helsinki:  Suomen historiallinen seura, 1977.  ISBN 951-9254-11-0.
Yrjö ja Hilma Jahnsson.  Helsinki:  Yrjö Jahnssonin säätiö, 1982.  ISBN 951-99361-4-9.
Viisi laukausta senaatissa. Eugen Schaumanin elämä ja teko.  Helsinki:  Otava, 1986.  ISBN 951-1-09266-9.
Finland after 1917.  Helsinki:  Otava, 1991.  ISBN 951-1-11724-6.
Zetterberg, Seppo & Tiitta, Allan (toim.): Suomi kautta aikojen.  Helsinki:  Otava, 1992.  ISBN 951-1-11078-0.
Itsenäisen Suomen historia.  Helsinki:  Otava, 1995.  ISBN 951-1-10782-8.
Jüri Vilmsin kuolema. Viron varapääministerin teloitus Helsingissä 13.4.1918.  Helsinki:  Otava, 1997.  ISBN 951-1-13338-1.
Eero Erkko.  Helsinki:  Otava, 2001.  ISBN 951-1-17275-1.
Viron historia.  Helsinki:  Suomalaisen Kirjallisuuden Seura, 2007.  ISBN 978-951-746-520-5.
Yhteisellä matkalla. VR 150 vuotta.  Helsinki:  WSOY, 2012.  ISBN 978-951-0-34742-3.
Kulttuuria ja kumouspuuhia. Helsingin virolaisyhteisö 1900-luvun alussa.  Suomalaisen Kirjallisuuden Seura, 2013.  ISBN 978-952-222-411-8.
Suomen sillan kulkijoita. Yhteyksiä yli Suomenlahden 1800-luvulla.  Siltala, 2015.  ISBN 978-952-234-312-3.
Uusi Viron historia.  Suomalaisen Kirjallisuuden Seura, 2017.  ISBN 978-952-222-838-3.
Kaksoisvaltion haaveilija – Konstantin Päts ja Suomi.  Docendo, 2020.  ISBN 978-952-29173-8-6.
Sanfrid

Sanfrid on miehen etunimi. Se on annettu Suomessa noin 740 henkilölle vuoteen 2021 mennessä.
Tunnettuja Sanfrideja

Sanfrid Leonard Friis, suomalainen Hangossa vaikuttanut konsuli ja liikemies
Sanfrid Hasselqvist, suomalainen maanviljelijä ja valtiopäivämies
Sanfrid Kariniva, suomalainen poliitikko, kansanedustaja (Maalaisliitto) ja maanviljelijä
Sanfrid Takala, suomalainen laulaja ja viulisti
Semanttinen Web

Semanttinen Web, toisinaan myös tunnettu nimellä Web 3.0 (ei kuitenkaan sama kuin Web3), on verkon laajennus, joka perustuu World Wide Web Consortiumin (W3C) standardeihin. W3C:n mukaan “semanttinen web tarjoaa yleisen kehysympäristön, joka mahdollistaa datan jakamisen ja uudelleenkäyttämisen yli sovellus-, yritys- ja yhteisörajojen. Termin loi Tim Berners-Lee tarkoituksenaan kuvata dataverkkoa, jonka sisältöä koneet pystyvät prosessoimaan. Siinä missä kriitikot ovat kyseenalaistaneet semanttisen webin toteutettavuutta, ovat puolestapuhujat tuoneet esille sen sovellusten toimivuuden olevan todistettu teollisuuden, biologian ja humanististen tieteiden aloilla. Käytännössä tämä tarkoittaa dataverkkoa, jonka datan osaset on luotu niin, että niiden sisällön perusteella myös koneet pystyvät luomaan liittyvyyssuhteita datan osasten väleille.
Esimerkki

Semanttinen web voi olla osa arjen ja työelämän tavallista arkea.selvennä Berners-Lee mainitsee haastattelussa tilanteen, jossa henkilö ilmoittautuu seminaariin, ja tämä tapahtuu esimerkiksi seminaarin internet-sivuilla. Tietokone ymmärtää tässä kohtaa liittyvyyssuhteen henkilön, ja tapahtuman välillä. Silloin kone automaattisesti alkaa hakea henkilöä mahdollisesti kiinnostavia tietoja, jotka se löytää etsimällä seminaariin liitettäviä tietoja. Tämä voi tarkoittaa esimerkiksi aikatauluja, osoite- ja yhteystietoja tai vaikkapa sijainteja. Nämä tiedot löydettyään kone ymmärtää liittyvyyssuhteita löytämiensä tietojen ja henkilön sovellusten ja laitteiden välillä, jolloin se automaattisesti siirtää esimerkkeinä mainitun informaation oikeisiin kohteisiinsa. Lopputuloksena siis seminaarin tärkeimpien henkilöiden yhteystiedot päivittyvät käyttäjän yhteystietoluetteloon, seminaarin tapahtumapaikat puhelimen kartta-sovellukseen, ja aikataulut käyttäjän kalenteriin.
Sovellukset

Semanttinen web on käyttömahdollisuuksiltaan ja käytännöllisyydeltään liki rajaton kokonaisuus. Rajat ylittävien tietolähteiden tehokas ja älykäs hyödyntäminen luo monenlaisia palvelu- ja sovellusmahdollisuuksia:
Dokumenttien ”merkitseminen” (tag) semanttisella informaatiolla, joka on sisällytetty dokumentin metadataan. Tämä muuttaa dokumentin sellaiseksi, että myös melko yksinkertainen hakukone ymmärtää sen liittyvän tiettyihin asioihin, eli niihin hakusanoihin jotka metadataan on merkitty.
Eräänlaiset kartastot eli ontologiat, joita hakukoneet voivat käyttää liittyvyyssuhteiden etsimiseen hakusanojen ja merkintöjen lisäksi. Tällaisena kartastona voidaan pitää vaikkapa äärettömän suurta ajatuskarttaa, josta kone osaa etsiä omaan sanaansa liittyvät sanat.
Automatisoidut hakuagentit jotka käyttävät semanttista webiä yllä mainituin tavoin.
Tällaiset palvelut voivat olla hyödyllisiä julkisille hakukoneille tai niitä voidaan käyttää tiedonhallintaan organisaation sisällä. Liiketoimintasovellukset sisältävät seuraavia:
Yhdistetyistä lähteistä hankitun tiedon integroinnin helpottaminen.
Yritysterminologian epäselvyyksien poistaminen.
Tietojen palauttamisen tehostaminen ja siten informaatiotulvan lieventäminen.
Relevantin tiedon tunnistaminen.
Päätöksenteon tukeminen.
Yritysmaailmassa semanttista webiä käyttää suljettu ryhmä, ja johto pystyy asettamaan organisaation suuntaviivat siihen liittyen, esimerkiksi tiettyjen ontologioiden käyttöönoton suhteen. Julkiseen semanttiseen webiin verrattuna yritysmaailmassa on vähemmän vaatimuksia esimerkiksi skaalautuvuuteen liittyen. Lisäksi organisaation sisällä kiertävä informaatio on yleisesti luotettavaa, eikä myöskään yksityisyys ole asiakastietoja lukuun ottamatta niin suuri ongelma.
Teknologiat

Semanttisen webin alueella kehitetään XML-perustaisia metakieliä ja -standardeja sekä ontologiatekniikoita, joiden avulla verkon resurssien sisällöllinen kuvaaminen ja hyödyntäminen käyvät mahdolliseksi. Tunnetuimpiin teknologioihin ja standardeihin kuuluvat W3C:n RDF(S) ja Web Ontology Language (OWL) sekä ISO:n Topic Maps.
Aiheesta muualla

Wikimedia Commonsissa on kuvia tai muita tiedostoja aiheesta .
FinnONTO – Suomalaiset semanttisen webin ontologiat
Semanttisen webin ja Web 2.0:n tutkimukseen perustuva Kulttuurisampo
Esimerkkitapaus kuvattuna kaaviona. Koneiden automaattisesti toteuttamaa semanttisen webin käyttöä kuvaavat kaikki muut nuolet paitsi nro 1.
Saukkolampi (Ylöjärvi)

| Saukkolampi |
| --- | --- |
Valtiot:  Suomi
Kunnat:  Ylöjärvi
Koordinaatit:  62°07′09″N, 23°19′33″E
Vesistöalue ja valuma-alueen tietoja
Päävesistöalue:  Kokemäenjoen vesistö (35)
Valuma-alue:  Aurejärven valuma-alue (35.57)
Laskujoki:  oja Aurejärveen 
Järvinumero:  35.573.1.011
Mittaustietoja
Pinnankorkeus:  169,9 m 
Rantaviiva:  1,009 km 
Pinta-ala:  0,04454 km² 
 fiSaukkolampi 
Saukkolampi  on Pirkanmaalla Ylöjärvellä Lassilassa sijaitseva lampi, joka kuuluu Kokemäenjoen vesistössä Ikaalisten reitin valuma-alueen Aurejärven valuma-alueeseen. Saukkolampi on osa Aurejärven aluetta.
Maantietoa

Lammen pituus on 400 metriä, leveys 200 metriä ja sen pinta-ala on 4,5 hehtaaria. Se sijaitsee Saukkonevan eteläpäässä suolla. Siihen laskee yksi suo-oja, jossa virtaa ojitetun suon vedet lammen läpi. Sen laskuoja on johto-oja, joka laskee tiheästi ojitetun suon läpi ja noin 2,5 kilometrin jälkeen se laskee Aurejärveen Kiisonperälle. Rantaviivan pituus on 1 kilometriä pitkä ja on vain suota tai avosuota. lampi on autio eikä sille johda teitä. Parkanon raja kulkee ohi 300 metrin päässä luoteessa.
Ruhrin miehitys

Ruhrin miehitys oli Ranskan ja Belgian vuosina 1923–1924 suorittama Ruhrin alueen miehitys. Miehityksen taustalla oli pyrkimys saada Versailles’n rauhassa sovitut sotakorvaukset Weimarin tasavallalta. Miehitys johti laajaan passiiviseen vastarintaan alueella ja lopulta Saksan markan lopulliseen romahdukseen. Miehitys päättyi lopulta, kun Saksan kanssa saatiin sovittua sotakorvausmaksujen maksutavasta.
Tausta

Ajatus Ruhrin alueen miehittämisestä oli noussut esille jo 1919, kun liittoutuneiden asiantuntijaryhmä esitti arvioita korvaussummista, joita Saksa olisi kykenevä maksamaan. Ajatuksen esitti Louis Loucheur Lloyd Georgelle. Loucheur esitti, että Ranskan täytyisi ehkä miehittää Ruhr maksuvaatimusten tukemiseksi. Vuonna 1922 Cannesin konferenssissa esitettiin ehdotus Saksan sotakorvausten maksuajan pidennyksestä, ja ajatus sai Ranskassa suurta suosiota. Saman vuoden alussa maksuajan pidennystä vastustanut Aristide Briand joutui eroamaan pääministerin paikalta ja hänen seuraajakseen nousi Raymond Poincaré. Poincaré kannatti Versailles’n rauhansopimuksen mahdollisimman tiukkaa täytäntöönpanoa. Vuoden 1922 huhtikuussa Saksan valtakunnankansleri Joseph Wirth ilmoitti, ettei Saksa enää kyennyt maksamaan sotakorvauksia. Maksuista kieltäytymisen lisäksi Saksan ja Ranskan välejä hiersi Saksan aseistariisuntasääntöjen kiertäminen ja puolisotilaallisten järjestöjen toiminta Saksassa. Poincaré ehdotti Ruhrin miehitystä ja sai tukea presidentti Alexandre Millerandilta ja sotaministeri André Maginot’lta, jotka uskoivat olevan välttämätöntä iskeä Saksan teollisuuden sydämeen. Yhdystyneestä kuningaskunnasta tukea ei kuitenkaan tullut, sillä siellä oli jo luovuttu toivosta saada sotakorvaukset Saksalta. Operaatioon saatiin mukaan myös Belgia. Ranskan edustajakamari hyväksyi miehityksen äänin 452–72.
Miehitys

Miehitysjoukot eivät uskoneet kohtaavansa minkäänlaista vastarintaa. Miehitys herätti kuitenkin Saksassa maanlaajuista vastustusta. Myös Britanniassa vastustettiin ranskalais-belgialaisten joukkojen toimia. Tästä rohkaistuneena Saksassa aloitettiin yleislakko miehityksen vastatoimena. Myös väkivaltaisempia vastustuksen muotoja esiintyi, ja esimerkiksi rautatiekiskoja räjäyteltiin, jotta sotakorvauksina Ranskaan vietäviä tuotteita ei voitaisi kuljettaa pois miehitetyltä alueelta. Suunnitteilla oli myös maanalainen armeija. Saksan valtiolle tapaus merkitsi suurta rahareikää, kun sen piti tukea töistä kieltäytymisen takia erotettuja työläisiä ja Ruhrin alueelta karkotettuja kymmeniä tuhansia siviilejä. Saksan rahan arvo alkoi aleta suurella nopeudella hyperinflaation kourissa. Lokakuussa 1923 yksi dollari vastasi jo 12 000 miljoonaa markkaa, 1. marraskuuta 120 000 miljoonaa ja 20. marraskuuta korkeimmillaan jo neljää biljoonaa markkaa. Marraskuussa Poincarén olikin hyväksyttävä puolueettoman asiantuntijaraadin kokoontuminen arvioimaan Saksan maksukykyä. Kokoontumisen tuloksena syntyikin niin sanottu Dawesin suunnitelma kansainvälisestä lainasta Saksalle ja Ranskan vetäytymisestä Ruhrista. Poincarén oli pakko hyväksyä suunnitelma vuoden 1924 keväällä poliittisen kannatuksensa nopean laskun vuoksi.
Aiheesta muualla

Kuvia tai muita tiedostoja aiheesta Ruhrin miehitys Wikimedia Commonsissa
Seliger

| Seliger |
| --- | --- |
 Näkymä Nilovin luostarista Seligerin rannalta
Valtiot:  Venäjä
Paikkakunta:  Tverin alue ja Novgorodin alue 
Koordinaatit:  57°11′20″N, 33°05′00″E
Vesistöalue ja valuma-alueen tietoja
Laskujoki:  Seližarovka
Mittaustietoja
Pinnankorkeus:  205 m
Pituus:  100  km
Leveys:  37  km 
Rantaviiva:  528  km 
Pinta-ala:  212 km²
Keskisyvyys:  5,8 m
Suurin syvyys:  5,8  m 
Valuma-alue:  2 275 km2 
 fiSeliger 
Seliger (ven. Селиге́р) on järvi Tverin ja Novgorodin alueilla Venäjällä. Se kuuluu Volgan vesistöalueeseen ja sen pinta-ala on 212 km² ja keskisyvyys 5,8 m. Suurin kaupunki on Ostaškov, joka sijaitsee järven eteläosan rannalla.
Seliger on syntynyt Valdain ylängölle jääkauden jälkeisenä aikana. Nykyisin järveen laskee 110 jokea, joiden valuma-alue on 2275 km². Järven korkeus merenpinnasta on 205 m. Seliger koostuu useista ketjuttuneista osista, pitkistä järvenselistä (ven. плёс, pljos), jotka ovat yhteydessä toisiinsa kapeiden salmien kautta. Tämän vuoksi rantaviivaa on yli 500 km ja saaria yli 160. Järven venäläinen nimi Seliger tulee alun perin itämerensuomalaisesta Särkijärvi-nimestä.
Suurimpia saaria ovat Gorodomlja (Городомля), jolla sijaitsee Solnetšnyin suljettu kaupunki; Stolobnyi (Столобный), jolla sijaitsee Nilovin luostari; suurin saari Hatšin (Ха́чин), jolla sijaitsee leirikeskus.
Järvi on suojeltu luonnonpuisto. Ostaškovin kaupunki on suosittu lomakohde.
San Michele al Tagliamento

| San Michele al Tagliamento |
| --- | --- |
 Bibionen majakka
 San Michele al Tagliamento
 Koordinaatit: 45°46′07″N, 12°59′39″E 
Valtio:   Italia
Alue:  Veneto
Metropolikaupunki:  Venetsia
Pinta-ala:  
 – Maa:  114,39  km²
Korkeus:  7 (min. 0 - maks. 16)  m
Väkiluku (2015):  11 930 
 – Väestötiheys:  104  as./km²
 
 Kunnan kotisivut 
Infobox OKVirheellinen NIMI-arvo: 
San Michele al Tagliamento on kunta Pohjois-Italiassa Venetsian metropolikaupungissa Veneton alueella. Se sijaitsee Tagliamentojoen varrella.